Motivasjon

De fleste foreldre og lærere er opptatt av elevenes motivasjon for skolen. Noen lærere satser på at læringsarbeidet i seg selv er kilde til inspirasjon og motivasjon. Elevene gis, innenfor gitte rammer, anledning til å bestemme hva som skal foregå på skolen. Andre lærere benytter seg av sinnrike teknikker og ulike former for press til å motivere elevene. 

Hva er motivasjon? 
Motivasjon er "det som setter handlinger i gang". Den kraften som gjør at vi føler at vi må gjøre noe eller har lyst til å gjøre noe kan kalles motivasjon. Menneskene er i utgangspunktet frie til selv å bestemme hva de vil gjøre. Vi er aktive og kan påvirke våre omgivelser. Umotiverte elever vil verken trives eller prestere opp mot sitt beste i skolen. Skolen har et stort ansvar i forhold til å fremme og opprettholde elevenes motivasjon. 
Vi kan skille mellom ulike typer motivasjon: Handlinger som er utfordrende, morsomme eller interessante er indre motiverte. Men noen ganger er det krav fra de rundt oss eller indre press, som driver oss. Dette er ytre motiverte handlinger. Noen ganger kan vi ha problemer med å forklare hvorfor vi gjør ting, det ligger ingen hensikt bak handlingen, slike aktiviteter er a-motiverte. Dette er en tredeling som er hentet fra selvbestemmelsesteori (Deci og Ryan 1985). 
Elevene har ulike motiver for sin innsats i skolearbeidet: I sammenhenger der det gjelder å prestere, slik det ofte gjør i skolen, kan en snakke om to motiver som gjør seg gjeldende hos elevene: Motivet for å oppnå suksess (tilnærmelse) og motivet for å unngå fiasko (unngåelse). Disse motivene får også følger for hva slags mål elevene setter seg på skolen. Noen elever har som målsetning å vise for andre hvor flinke de er, mens andre er mer opptatt av å unngå mulig tilkortkomming. 
Motivasjon er viktig for elevenes personlige utvikling og kan bidra til å belyse hvordan de tar til seg samfunnets regler og normer. 

Elever med ulike mål 

Elevene setter seg ulike typer mål for skolegangen. Noen er opptatt av å vise andre hva de er i stand til å utrette, andre er mest opptatt av å fordype seg i ulike aktiviteter, mens atter andre er mest opptatt av å unngå å vise hva de ikke kan. Målene elevene setter seg henger nøye sammen med motivasjonen de har for skolen. 

I moderne motivasjonsteori (målteori) opereres det med tre typer mål (Elliot og Church 1997): Prestasjonsunngåelsesmål, mestringsmål og prestasjonstilnærmingsmål. Vi skal se på ulike egenskaper ved disse måltypene.

Prestasjonsunngåelsesmål
Elever som er unngåelsesorienterte eller har prestasjonsangst er opptatt av å unngå ufordelaktig bedømmelse av egen kompetanse. Dette kan føre til at elevene velger å trekke seg unna aktiviteter hvor muligheten for å mislykkes vurderes som stor. Ambisjonene begrenser seg til å unngå å gjøre det dårlig, snarere enn å lære fordi det er interessant, eller for å vise de andre hvor flink man er. Eks: "Jeg prøver å holde meg borte fra situasjoner der jeg må legge noe fram for klassen. Jeg har som mål å unngå å stryke". Faren ved å sette seg slike mål er at en går glipp av verdifulle erfaringer og at en er overdrevent opptatt av hva andre måtte mene om det en gjør. Gleden ved skolearbeidet blir borte i bekymringer om at det en gjør ikke er bra nok. 
Mestringsmål
Når elevene setter seg mestringsmål vektlegges utvikling av kompetanse og mestring av oppgavene. Mestringsorienterte elever viser en oppriktig interesse for faget. Det å utvikle kompetanse gjennom å søke utfordringer blir sentralt. Disse elevene er opptatt av å øke forståelsen av faget og utvide kunnskap uavhengig av prestasjonsutfallet. Elever med denne type mål er glade i å lære nye ting. Det å lære blir et mål i seg selv. Elevene foretrekker lærestoff som gjør dem nysgjerrige, selv om det kan være vanskelig å lære. Eks: "Jeg ønsker å lære så mye som mulig i denne klassen. Det er viktigere for meg å forstå fagene enn å få gode karakterer".
Prestasjonstilnærmingsmål 
Prestasjonstilnærmingsmål foreligger når elevene har som mål å vise hva de kan for andre. Til disse målene hører det også med en varierende grad av unngåelse eller bekymring for hvordan det skal gå. Det er naturlig å vurdere seg selv i forhold til de andre i klassen. Faren ved slike mål er at eleven investerer mye prestisje i å gjøre det godt og blir veldig avhengig av andres bekreftelse og anerkjennelse. Det å vise hvor flink man er tar fokus bort fra selve oppgaven, slik at en ikke akkurat koser seg når ting skal gjøres. Eks: "Jeg ønsker å være en av de flinkeste i klassen. Jeg skal vise min familie, mine venner og læreren hvor god jeg er i matematikk".
Fordeler og ulemper ved de ulike målorienteringene
Prestasjonsunngåelse ser ut til å være den mest usunne av målorienteringene. Elever som vegrer seg for skoleaktiviteter er ofte overdrevent opptatt av hva andre vil mene om det de gjør. Redselen for å bli bedømt som inkompetent av medelever, lærere og foresatte gjør at elevene ofte velger å trekke seg unna. Store deler av skoledagen kan oppleves som ubehagelig for elever som hovedsakelig er unngåelsesorienterte. 
I konkurransepregede miljøer kan det å sette seg prestasjonstilnærmingsmål være nødvendig for å hevde seg. Prestasjonsorienterte elever er naturlig nok skjerpet og svært innstilt på å gjøre en god figur, ikke minst på prøver og eksamener. Faren er at elevene bare gjør det de må og ikke går i dybden på de sider av lærestoffet som ikke blir prøvd til eksamen. Presset mot å prestere gjør at mye står på spill og kan naturlig nok legge en demper på trivselen og gleden ved å fordype seg i aktivitetene.
Noen ganger kan en ensidig mestringsorientering være ulønnsom, for eksempel i forbindelse med forberedelse til eksamen, hvor det å gå seg bort i detaljer og kose seg med faget kan føre til at elevene ikke presterer maksimalt. I forhold til kvaliteten på læringsarbeidet kan mestringsmål være det beste utgangspunktet. En tar seg tid til å gå i dybden på lærestoffet og husker bedre det en har lært. Mestringsorienterte elever vil ikke nøye seg med å gjøre det de må, de kan ha interesse av å sette seg ekstra grundig inn i ting. Det er også en fordel at de har hatt det trivelig underveis!

Prestasjonsangst 

Når vi gruer oss ordentlig for noe kjenner vi det på kroppen, som vondt i magen, svetting eller skjelving. Eleven stiller seg spørsmål som: Hva om jeg ikke får det til? Hva om jeg får jernteppe? Hva om de andre i klassen begynner å le av meg? Slike bekymringer gjør seg gjerne gjeldende i forkant av situasjoner hvor det skal presteres. For noen elever er prestasjonsangst et daglig problem. Enkelte nekter i perioder å gå på skolen, andre møter opp, men prøver likefullt å unngå visse typer oppgaver og aktiviteter de er redde for ikke å klare. 

Hva er prestasjonsangst? 
Prestasjonsangst handler om at en er mer enn vanlig bekymret for utfallet av det som skal presteres. Eleven har en forventning om en ubehagelig opplevelse i forbindelse med noe som skal gjøres i nær eller fjern framtid. Etter hvert som dagen for framføring i klassen nærmer seg stiger angsten. Eleven er redd for å mislykkes foran øynene til medelevene.
Hvorfor er noen elever mer engstelige enn andre? 
Personligheten spiller selvsagt inn, noen bekymrer seg lettere enn andre. Elevene er ofte overopptatt av hva andre vil mene om det de gjør. De tror at alles oppmerksomhet er rettet mot dem og er redd for kritikken som kan komme. Noe av prestasjonsangsten kan være lært. Eleven har gjerne vært igjennom ydmykende opplevelser i forbindelse med aktiviteter på skolen eller hjemme. Ofte ligger slike opplevelser langt tilbake i tid og kan være mer eller mindre bevisste for eleven. 
Motiver for unngåelse og tilnærming
· Bak prestasjonsangst ligger det et motiv eller ønske om å unngå fiasko. Bak tilnærmingsorientering ligger motivet for å oppnå suksess. Disse motivene blir vekket i prestasjonssammenhenger. Noen elever elsker utfordringer, mens andre kjenner ubehag eller skygger unna, straks noe skal presteres. 
· Oppgavenes vanskelighetsgrad står meget sentralt i forhold til prestasjonsangst. Oppgaver der sjansen for å lykkes vurderes til 50/50 vekker maksimal spenning eller affekt. I slike situasjoner vil en se ulike reaksjonsmønstre hos ulike elever. Elever med prestasjonsangst vil reagere med negative følelser, mens elever som er opptatt av å oppnå suksess vil reagere med positive forventninger. 
· Elever med prestasjonsangst foretrekker lette eller vanskelige oppgaver. Lette oppgaver vil de alltids klare, og meget vanskelige oppgaver er det ingen skam å mislykkes med. De mer offensive og prestasjonsorienterte elevene foretrekker de spennende 50/50 oppgavene. 

Vurdering av vanskelighetsgrad og attribusjonsmønster
Elever med prestasjonsangst vurderer ofte oppgaver som vanskeligere enn de egentlig er, mens de tilnærmingsorienterte er mer realistiske i sin vurdering. Dette fører til at de engstelige elevene ofte forsøker å unngå oppgaver de har kapasitet til å klare. 
Attribusjon dreier seg om hvilke forhold vi tilskriver henholdsvis suksess og fiasko. Elever med prestasjonsangst har en tendens til å forklare suksess med at oppgavene var lette eller at de har hatt flaks. Engstelige elever forklarer fiasko med indre forhold, som at de ikke duger. For de tilnærmingsorienterte er forholdet annerledes: Suksess forklares med egen dyktighet og hardt arbeid, mens fiasko forklares ut i fra uflaks, håpløse oppgaver eller at de ikke har prøvd. 
Ond sirkel
Prestasjonsangst kan føre eleven inn i en ond sirkel hvor han unngår verdifulle læringserfaringer både på det faglige og sosiale området. På denne måten kan elever med prestasjonsangst bli underytere faglig og sosialt. Det er viktig at skolen setter inn tiltak for elever med prestasjonsangst (se link nederst) som kan lette hverdagen. Skolen og foredrene må være på vakt slik at eleven ikke utvikler skolevegring.

Belønning for gode karakterer? 
Det er tydeligvis ganske vanlig blant ungdomsskolelever i dag å få belønning for gode karakterer. I hvert fall sier min 13-årige sønn det. Sønnen min sliter veldig på skolen, med konsentrasjon og ikke minst med motivasjon (han har ADD). Han har selv foreslått at vi innfører slike belønninger. Han sier at han tror det vil gjøre ham mer motivert, at han da vil anstrenge seg mer for å gjøre det bra. 

Jeg er i utgangspunktet skeptisk fordi jeg tror den indre motivasjonen blir svekket. Mine argumenter om at det må jo føles ok å ha gjort en god innsats, at det er tilfredsstillende å lære noe han ikke kunne fra før o.l. har han ingen forståelse for. 

Det jeg lurer på er om det finnes noen erfaringer på hvordan slike belønningssystemer virker på barn med ADD/ADHD. Er det verdt å prøve? Hvis ikke, hvilke argumenter kan vi bruke overfor han for å forklare? Og ikke minst, hvordan får vi motivert ham?? 

Svar (elevsiden.no: Odd Ivar Strandkleiv): Karakterer er en form for vurderings- og belønningssystem, som kan virke ødeleggende for både indre og ytre motivasjon. Elever som sliter fælt på skolen, som får svake karakterer og mangelfullt tilpasset opplæring står i fare for å utvikle lært hjelpeløshet/a-motivasjon. De gir opp fordi de ikke føler at de har mulighet til å få gode karakterer. Det er grunn til å ta avstand fra bruk av belønningssystemer for å øke motivasjonen hos elever (med eller uten ADD) blant annet, fordi: 

· Læringsutbyttet kan bli svekket på grunn av at elevene ikke involverer seg dypt i skolearbeidet. Sjansen for at læringen sitter på sikt er større ved mer oppriktig interesse for aktiviteten. 

· Elevenes oppgaveorientering svekkes: Elevene vil rette sin oppmerksomhet mot en ventende belønning, i sterkere grad sammenlikne seg med andre og eventuelt bekymre seg for ikke å lykkes. 

· Skoleaktivitetene får instrumentell verdi: Elevene yter en innsats eller engasjerer seg i en aktivitet for å oppnå en belønning, ikke fordi de ser det fornuftige i det eller nyter selve aktiviteten. 

· Belønning kan svekke interessen for aktiviteter elevene er interesserte i. 

· Elevene blir passive i læringsarbeidet, styrt av et belønningssystem. 

· Innsatsen kan fort bli laber når belønningen tas bort. 

Tenk deg forskjellen på stadige læringsnederlag og en skolehverdag hvor sønnen din lykkes med passe utfordrende oppgaver. I førstnevnte tilfelle vil en stå i fare for at han gir opp eller bare yter laber innsats. Sønnen din foreslår belønning for at han skal høyne innsatsen. Det er en utbredt oppfatning at innsats fører til læring, men dette stemmer ikke helt. Læring er riktig nok ofte hardt arbeid, men det nytter ikke med innsats dersom vanskegraden på det eleven skal lære ligger utenfor det han kan makte. Kanskje mangler han en del forkunnskaper, kanskje trenger han særlig tilrettelegging, kanskje blir det som skal læres ofte for omfattende for ham? Det er farlig å kreve økt innsats hvis problemet er mangel på tilpasset opplæring. 

Du kan snakke med sønnen din om hvorfor det er viktig å lære om ting han ikke er spesielt interessert i. Du kan foreslå mulige løsninger, men det er viktig at han selv kommer fram til svar på disse spørsmålene. Du bør også være tydelig på at hans egenverdi ikke avhenger av hvordan han gjør det på skolen, at du er like glad i ham uansett. 

Dersom skolen praktiserer tilpasset opplæring etter elevenes evner og forutsetninger vil ingen komme til kort i læringsarbeidet. Sjansen for at motivasjonen er god vil øke ved en godt tilpasset opplæring. Er det mulig å komme i dialog med skolen om en bedre tilpasset opplæring for din sønn? Bør det gjøres justeringer i forhold til vanskegrad, mengde og tempo i læringsarbeidet? 

Det er viktig å sette seg realistiske opplæringsmål: En må se på vanskegraden til lærestoffet. Har eleven mulighet til å klare oppgavene? Mål bør settes ut i fra en individuell referanseramme, ikke i forhold til en karakterskala. Karakterer sier lite om elevens prestasjon: For noen elever vil karakteren 4 bortimot være uoppnåelig, mens den for andre knapt vil kreve anstrengelse. 

Elevens motivasjon styrkes av at lærernes tilbakemeldinger legger vekt på hva han har fått til og hva han kan gjøre for å ta et steg videre. Eleven må gjøres aktiv i læringsarbeidet. Dette gjøres gjennom å gi økt rom for selvbestemmelse. Han bør føle at han er årsak til sine handlinger. Så langt det er mulig bør eleven være med på planlegging, gjennomføring og vurdering av læringsarbeidet. Framfor alt er det viktig med et trygt, inkluderende og ikke-kontrollerende læringsmiljø. 

http://www.elevsiden.no/sporsmalogsvar/1103997687
